SODBA SODIŠČA ZA USLUŽBENCE

EVROPSKE UNIJE (drugi senat)

z dne 21. julija 2016

AV

proti

Evropski komisiji

„Javni uslužbenci — Začasni uslužbenec — Zaposlitev — Zdravniški pregled, opravljen pred nastopom dela — Nepopolne izjave ob zdravniškem pregledu — Zdravstveni pridržek — Retroaktivna uporaba zdravstvenega pridržka — Zavrnitev invalidnine — Razglasitev ničnosti — Izvršitev sodbe Sodišča za uslužbence“

Predmet:

Tožba, vložena na podlagi člena 270 PDEU, ki se za Pogodbo ESAE uporablja na podlagi njenega člena 106a, s katero AV predlaga razglasitev ničnosti sklepa Evropske komisije z dne 16. septembra 2014 o uporabi zdravstvenega pridržka iz člena 32 Pogojev za zaposlitev drugih uslužbencev Evropske unije in o tem, da se mu zavrne invalidnina.

Odločitev:

Sklep z dne 16. septembra 2014, s katerim je Evropska komisija za AV uporabila zdravstveni pridržek iz člena 32 Pogojev za zaposlitev drugih uslužbencev Evropske unije, se razglasi za ničnega. Evropski komisiji se naloži, da AV izplača znesek 2.000 EUR iz naslova utrpljene premoženjske škode. V preostalem se tožba zavrne. Evropska komisija nosi svoje stroške in stroške, ki jih je priglasil AV.

Povzetek

Pravo Evropske unije – Načela – Spoštovanje razumnega roka – Kršitev v upravnem postopku – Potek časa, ki lahko vpliva na vsebino odločbe – Posledice v okviru uporabe zdravstvenega pridržka na podlagi člena 32 Pogojev za zaposlitev drugih uslužbencev Evropske unije

(Listina Evropske unije o temeljnih pravicah, člen 41(1); Pogoji za zaposlitev drugih uslužbencev, člen 32)

Obveznost upoštevanja razumnega roka pri izvajanju upravnih postopkov pomeni splošno načelo prava Unije, katerega upoštevanje zagotavljajo sodišča Unije in ki je v členu 41(1) Listine Evropske unije o temeljnih pravicah določeno kot sestavni del pravice do dobrega upravljanja.

Vendar kršitev načela razumnega roka na splošno ni upravičen razlog za razglasitev ničnosti odločbe, sprejete na koncu upravnega postopka. Neupoštevanje načela razumnega roka namreč vpliva na veljavnost upravnega postopka le takrat, kadar bi lahko predolgo trajanje vplivalo na vsebino odločbe, sprejete na koncu upravnem postopku.

Člen 32 Pogojev za zaposlitev drugih uslužbencev Evropske unije predpostavlja, da organ, pristojen za sklepanje pogodb o zaposlitvi, dokončno odloči o uporabi ali neuporabi zdravstvenega pridržka na podlagi podatkov, ki jih pri pregledu pred zaposlitvijo zbere uradni zdravnik, ali takoj, ko ima na voljo upoštevne dodatne podatke, ki bi bistveno spremenili tiste, ki so bili zbrani pri pregledu pred zaposlitvijo.

V obravnavani zadevi bi trajanje postopka lahko vplivalo na vsebino sklepa o uporabi zdravstvenega pridržka pri zadevni osebi z retroaktivnim učinkom, ker so minila tri leta in sedem mesecev ne samo, odkar se je organ, pristojen za sklepanje pogodb o zaposlitvi, seznanil z boleznijo zadnjenavedenega, ampak zlasti, odkar je invalidska komisija sklenila, da se zadevni osebi prizna popolna trajna invalidnost, zaradi katere ne more opravljati svojih nalog. Tako se je sklep o uporabi zdravstvenega pridržka na podlagi člena 32 navedenih pogojev glede možnosti invalidnosti, ki bi se lahko pojavila v petih letih od seznanitve z zadevno boleznijo, spremenil v sklep, da se zadevno osebo s takojšnjim učinkom izključi iz jamstev, določenih na področju invalidnosti za invalidnost, ki se je že pojavila.

Zato je treba sklep o tem, da se za zadevno osebo uporabi zdravstveni pridržek in da se ji zavrne invalidnina, razglasiti za ničen. Dejstvo, da je bil prejšnji sklep, ki je imel enako vsebino kot izpodbijani sklep, razglašen za ničnega zaradi kršitve postopka, namreč zadevni osebi ne preprečuje, da se v okviru tožbe za izvršitev ničnostne sodbe sklicuje na vsebinski tožbeni razlog, ki ga je uveljavljala v tožbi, v kateri je bila izdana ničnostna sodba. Zadevna oseba se je v okviru navedene zadeve dejansko sklicevala na tožbeni razlog, ki se nanaša na kršitev načela pravne varnosti.

(Glej točke 44, 45, 50, 51, 54 in 55.)

Napotitev na:

Sodišče za uslužbence: sodba z dne 12. maja 2016, Guittet/Komisija, F‑92/15, EU:F:2016:118, točki 75 in 76 ter navedena sodna praksa.